ปูดแผนบันได4ขั้น สู่ทางนายกฯนอก 
พท.รุมถล่มส.ว.ลากตั้ง ไม่ยึดโยงปชช. ทักษิณอวยพร วันเกิดหญิงอ้อ,กรธ.แจงโยกอำนาจถอดถอนออกจากมือ ส.ว.ไปที่ศาลฎีกาไม่ใช่ ป.ป.ช. ชาติชาย ระบุหากถูก ป.ป.ช.ชี้มูลแค่หยุดปฏิบัติหน้าที่ จะหลุดจากตำแหน่งก็ต่อเมื่อศาลฎีกาชี้ขาดแล้ว อมร ยัน กรธ.ยังไม่สรุปจำนวน ส.ว.และที่มา แต่หวั่นเลือกตั้งโดยตรงไม่ได้คนสุจริตเที่ยงธรรม 100% พรรคเพื่อไทยชี้ ส.ว.ลากตั้งปิดทางคนเก่ง-คนดี แต่ไร้เส้นสาย ย้ำควรยึดโยงประชาชนเพราะมีอำนาจแต่งตั้งองค์กรอิสระ คณิน แฉแผนบันได 4 ขั้น ริบอำนาจถอดถอน ส.ว.สู่นายกฯคนนอก ประสานเสียง ปชป.จวกยุบ ส.ส.ระบบปาร์ตี้ลิสต์ทำการเมืองถอยหลัง ปิดทางคนมีประสบการณ์ความรู้ ทักษิณ โพสต์ภาพคู่หุ่นเหลืองแดง อวยพรอดีตเมียเลิฟ ขอให้เห็นความสามัคคีในบ้านเมืองตามความฝัน นายกฯร่วมประชุมสุดยอดอาเซียนวันสุดท้าย ลงนามปฏิญญากัวลาลัมเปอร์จัดตั้งประชาคมอาเซียน โชว์วิสัยทัศน์แบ่งปันข้อมูลเชิงลึกต่อต้านก่อการร้าย,เป็นประเด็นโต้แย้งทางการเมืองอยู่เป็นระยะ สำหรับการยกร่างรัฐธรรมนูญที่คณะกรรมการร่างรัฐธรรมนูญ (กรธ.) กำลังดำเนินการอยู่ เรื่องที่มาของ ส.ว. ซึ่งมีแนวโน้มว่าจะให้มาจากการสรรหาหรือเลือกตั้งโดยอ้อม รวมทั้งอำนาจการถอดถอนที่ กรธ.เสนอถ่ายโอนไปให้คณะกรรมการป้องกันและปราบปรามการทุจริตแห่งชาติ (ป.ป.ช.) รวมทั้งศาลรัฐธรรมนูญนั้น ล่าสุด กรธ.ยกเหตุผลชี้แจงว่าไม่ได้เพิ่มอำนาจให้ ป.ป.ช. ขณะที่พรรคเพื่อไทยชี้เป็นแผนนำไปสู่การมีนายกฯคนนอก,เมื่อวันที่ 22 พ.ย. นายอมร วาณิชวิวัฒน์ โฆษก คณะกรรมการร่างรัฐธรรมนูญ (กรธ.) กล่าวว่า กรธ.ยังไม่ได้ข้อสรุปเรื่องจำนวน ส.ว.ว่าจะมีจำนวน 200 คนหรือไม่ โดยมีทางเลือกในหลายรูปแบบ อาทิให้ ส.ว.มาจากการเลือกตั้งทางอ้อมหรือทางตรง แต่ห่วงว่าหากให้ ส.ว.มาจากการเลือกตั้งโดยตรงจะไม่ได้คนที่สุจริตเที่ยงธรรม 100 เปอร์เซ็นต์ ขณะเดียวกัน กรธ.ได้มองถึงประสิทธิภาพในการทำหน้าที่ ส.ว.ว่าเดิม ที ส.ว.เป็นสภาพี่เลี้ยง ไม่ได้มีหน้าที่ถอดถอนผู้ดำรงตำแหน่งทางการเมือง ทำให้ กรธ.ต้องศึกษาอย่างถี่ถ้วนว่าหากให้ ส.ว.ทำหน้าที่ถอดถอนนักการเมืองเช่นเดิมจะมีปัญหาหรือไม่ เพราะหาก ส.ว.มาจากการเลือกตั้งก็อาจมาจากกลุ่มก้อนเดียวกับนักการเมือง,นายอมรกล่าวว่า ขณะนี้ กรธ.กำลังทบทวน อำนาจถอดถอนผู้ดำรงตำแหน่งทางการเมืองของ ส.ว. และพิจารณาว่าหากให้องค์กรอิสระเข้ามาทำหน้าที่ถอดถอน และชี้ขาดในเรื่องคุณสมบัติก็อาจต้องมีกฎหมายด้วย กรธ.หารือกันว่าจะดีหรือไม่หากให้ศาลรัฐธรรมนูญมาตรวจสอบคุณสมบัติของผู้ดำรงตำแหน่งทางการเมือง แต่ขณะเดียวกันการได้มาของตุลาการศาลรัฐธรรมนูญจะต้องเข้มขึ้นกว่าเดิม อย่างไรก็ตามถ้าใครจะเสนอให้องค์กรใดทำหน้าที่ถอดถอนนักการเมืองก็ให้เสนอเข้ามาได้ กรธ.พร้อมรับฟังและนำทุกประเด็นไปแก้ไขให้สอดคล้องกับหลักการที่วางไว้ว่าประเทศชาติและประชาชนเป็นที่ตั้ง,นายชาติชาย ณ เชียงใหม่ โฆษก กรธ.กล่าวว่า เเนวคิดของ กรธ.เรื่องกำหนดขอบเขตอำนาจการถอดถอนผู้ดำรงตำแหน่งทางการเมือง ที่มีการตีความว่า กรธ.จะให้อำนาจคณะกรรมการปราบปรามการทุจริตแห่งชาติ (ป.ป.ช.) ถอดถอนผู้ดำรงตำแหน่งทางการเมืองทันที หากมีการชี้มูลทุจริตประพฤติมิชอบนั้น เป็นเรื่องเข้าใจผิด ยืนยันว่า กรธ.ไม่ได้ติดดาบเพิ่มให้ ป.ป.ช. เเนวคิดคือให้ ป.ป.ช.มีอำนาจไต่สวนตรวจสอบตามเดิม โดยบุคคลใดถูก ป.ป.ช.ชี้มูลความผิด ก็ให้เพียงหยุดปฏิบัติหน้าที่ไว้ก่อน แต่ยังไม่ถูกถอดถอนพ้นจากตำแหน่ง กระบวนการต่อไป ป.ป.ช.ต้องส่งเรื่องของผู้ที่ถูกชี้มูลความผิดไปยังศาลฎีกาเเผนกคดีอาญาของผู้ดำรงตำแหน่งทางการเมือง ถ้าศาลฎีกาฯเห็นว่าบุคคลนั้นผิดจริง ผู้เป็นจำเลยยังสามารถยื่นอุทธรณ์ได้ภายใน 30 วัน แต่หากเมื่ออุทธรณ์แล้วบุคคลนั้นยังผิดอีก จึงถูกถอดถอนพ้นจากตำแหน่ง ดังนั้นสรุปแล้วผู้ที่จะทำหน้าที่ถอดถอน คือ ศาลฎีกาฯ ไม่ใช่ ป.ป.ช.ขณะนี้ กรธ.กำลังคิดต่อเนื่องถึงวิธีทำให้กระบวนการพิจารณาไม่ล่าช้า กระทบต่อผู้ถูกชี้มูลความผิดและต้องหยุดปฏิบัติหน้าที่ ไม่ให้กระบวนการนานเกิน 3 หรือ 6 เดือน นอกจากนี้ยังคิดว่าต่อไปอาจไม่ใช้คำว่า ถอดถอน แต่จะใช้คำว่า ขาดคุณสมบัติ เเทน,นายชาติชายยังกล่าวถึงกรณีนายสามารถ แก้วมีชัย อดีต ส.ส.เชียงราย พรรคเพื่อไทย ไม่เห็นด้วย กับการให้ ส.ว.มาจากสรรหาหรือเเต่งตั้งทำหน้าที่สรรหาบุคคลในองค์กรตามรัฐธรรมนูญ เพราะไม่ยึดโยงประชาชนว่า เรื่องนี้ยังคุยไม่จบ อาจปรับเปลี่ยนได้ แต่ที่ผ่านมากระบวนการสรรหาองค์กรอิสระ อย่างศาลรัฐธรรมนูญ หรือ ป.ป.ช. มีประธานรัฐสภาที่เป็นตัวเเทนประชาชนร่วมในองค์คณะอยู่เเล้ว เปรียบไปแล้วองค์กรอิสระก็เป็นเหมือนตำรวจคอยตรวจพฤติกรรมนักการเมือง ส.ส. และ ส.ว. จะให้ผู้เล่นมาร่วมเป็นผู้ตรวจสอบ ให้ชาวบ้านมาเป็นตำรวจคอยตรวจชาวบ้านด้วยกันเองมากเกินไป การทำงานจะมีประสิทธิภาพหรือ,ผู้สื่อข่าวรายงานจากรัฐสภาว่า ร.ต.ต.พงษ์นิวัฒน์ ยุทธภัณฑ์บริภาร อัยการสูงสุด ได้มีหนังสือด่วนที่สุดที่ อส 0001/13631 ลงวันที่ 10 พ.ย. ถึง นายมีชัย ฤชุพันธุ์ ประธาน กรธ. เพื่อเสนอแนะเกี่ยวกับการร่างรัฐธรรมนูญ โดยมีเนื้อหา อาทิ องค์กรอัยการควรเป็นองค์กรตามรัฐธรรมนูญ เช่นเดียวกับรัฐธรรมนูญ 2550 มีอิสระในการปฏิบัติหน้าที่ให้เป็นไปโดยยุติธรรม ตามหลักนิติธรรม ตามรัฐธรรมนูญและกฎหมาย พนักงานอัยการมีอิสระพิจารณาสั่งคดีและปฏิบัติหน้าที่ให้เป็นไปตามบทบัญญัติในรัฐธรรมนูญนี้ ตามกฎหมายว่าด้วยองค์กรอัยการและพนักงานอัยการและกฎหมายอื่น ในการสอบสวนคดีอาญาที่สำคัญ ให้พนักงานอัยการมีอำนาจสอบสวนร่วมกับพนักงานสอบสวน คำสั่งชี้ขาดเกี่ยวกับคำสั่งไม่ฟ้อง ถอนฟ้องไม่อุทธรณ์ฎีกาหรือถอนอุทธรณ์ฎีกาของอัยการสูงสุดตามกฎหมายต้องแสดงเหตุผลประกอบการมีคำสั่ง รวมทั้งต้องให้ผู้มีส่วนได้เสียสามารถเข้าถึงได้ง่ายและถ้าเป็นเรื่องเกี่ยวกับประโยชน์สาธารณะ ต้องให้ประชาชนทั่วไปสามารถเข้าถึงได้ด้วย รวมทั้งให้มีคณะกรรมการ ซึ่งเป็นองค์กรบริหารงานบุคคลของข้าราชการอัยการเพื่อเป็นหลักประกันความเป็นอิสระ โดยมีองค์ประกอบ อำนาจหน้าที่และวิธีดำเนินการ โดยประธานกรรมการต้องเป็นผู้ทรงคุณวุฒิซึ่งได้รับการเลือกตั้งจากข้าราชการอัยการ ต้องไม่เป็นข้าราชการอัยการ และไม่ดำรงตำแหน่งทางการเมือง ประธานกรรมการ และกรรมการอื่น ซึ่งมิใช่กรรมการโดยตำแหน่ง ให้ดำรงตำแหน่งได้ไม่เกิน 2 วาระ,นายวิทยา แก้วภราดัย คณะกรรมาธิการ (กมธ.) ขับเคลื่อนการปฏิรูปด้านการเมือง สภาขับ เคลื่อนการปฏิรูปประเทศ (สปท.) และอดีตแกนนำ กปปส. กล่าวถึงกรณีที่ กรธ.ตัดอำนาจการถอดถอนของ ส.ว.ไปอยู่ที่องค์กรอิสระว่า น่าจะดี ส.ว.ควรมี อำนาจแค่กลั่นกรองกฎหมาย ส่วนการถอดถอนควรให้เป็นอำนาจตุลาการ ศาลรัฐธรรมนูญ ศาลยุติธรรม แต่กรณีที่ กรธ.จะให้อำนาจถอดถอนในคดีทุจริตไปอยู่กับ ป.ป.ช.นั้น ไม่สมควร เพราะจะกลายเป็นเพิ่มภาระให้ ป.ป.ช.ที่มีคดีค้างอยู่ในมือเยอะอยู่เเล้ว ทั้งนี้ในการประชุมของ กมธ.ขับเคลื่อนการปฏิรูปด้านการเมือง มีข้อถกเถียงเรื่องอยากให้ กรธ.ยกเลิก ส.ส.ระบบบัญชีรายชื่อ เพราะที่ผ่านมาเป็นที่ซ่องสุมของกลุ่มทุน เอาคนมีอิทธิพลเข้ามาคอยสร้างปัญหา จึงผิดเจตนารมณ์เดิมที่ต้องการให้คนดีเข้ามาอยู่ใน ส.ส.บัญชีรายชื่อ,นายคำนูณ สิทธิสมาน โฆษก สปท. กล่าวว่า ในวันที่ 23 และ 24 พ.ย. ประธาน สปท.มีคำสั่งงดการประชุมใหญ่ สปท. เพื่อเปิดโอกาสให้ กมธ.สามัญประจำทั้ง 11 คณะและ กมธ.วิสามัญด้านการป้องกันและปราบปรามการทุจริตและประพฤติมิชอบ ได้ใช้เวลาประชุมกันอย่างเต็มที่เพื่อจัดทำรายงานแผนการปฏิรูปส่ง สปท.ภายในวันที่ 9 ธ.ค. ช่วงนี้ถือเป็นช่วง 1 เดือนที่สองในโรดแม็ป 1+1+18 ของ สปท. คาดว่าประธาน สปท.จะเรียกประชุมใหญ่อีกครั้งในวันที่ 15 ธ.ค. เพื่อพิจารณาแผนการปฏิรูปที่ส่งมาจาก กมธ. อันจะเป็นการเข้าสู่โรดแม็ป 18 เดือนของ สปท. อย่างไรก็ตาม ในวันที่ 24 พ.ย.นี้ ร.อ.ทินพันธุ์ นาคะตะ ประธาน สปท. พร้อมด้วยรองประธานทั้ง 2 คน จะแถลงรายละเอียดการทำงานที่ผ่านมาและแผนการทำงานในระยะต่อไปพร้อมทั้งตอบคำถามจากสื่อมวลชนในรายการพบสื่อมวลชน (Meet the Press) ประจำเดือน พ.ย. ที่ห้องรับรองชั้น 2 อาคารรัฐสภา 2 เวลา 13.00 น.,นายอลงกรณ์ พลบุตร รองประธาน สปท.คนที่ 1 กล่าวถึงข้อเสนอของ กมธ.ขับเคลื่อนการปฏิรูปด้านการเมือง สปท.เสนอให้ตัด ส.ส.แบบบัญชีรายชื่อให้หมดเหลือเพียง ส.ส.เขต 400 คนว่า เป็นเพียงความเห็นของคณะ กมธ.ขับเคลื่อนปฏิรูปด้านการเมือง ไม่ใช่ความเห็นของ สปท. เพราะ สปท.ได้เสนอความเห็นต่อร่างรัฐธรรมนูญให้ กรธ.เรียบร้อยแล้ว เราต้องทำความเข้าใจก่อนว่า ความเห็นต่างๆของ สปท.ไม่มีผลผูกมัดกับการร่างรัฐธรรมนูญ เราจะไม่ก้าวก่ายอำนาจหน้าที่ สปท.ต่างจาก สภาปฏิรูปแห่งชาติ (สปช.) หาก กมธ.ชุดใดของ สปท.ต้องการส่งความเห็นให้ กรธ.ในนาม สปท.ต้องผ่านความเห็นชอบของที่ประชุมใหญ่ก่อน ถ้าไม่เเจ้งที่ประชุมใหญ่ สปท.ทาง กมธ.ปฏิรูปด้านการเมืองคงต้องส่งความเห็นไปในนามส่วนตัว ตนขอยืนยันสมาชิก สปท.สามารถแสดงความเห็นต่างๆได้ แต่ต้องเข้าใจว่าไม่ใช่ความเห็นของ สปท.และเราไม่มีสิทธิก้าวก่ายการทำหน้าที่ของ กรธ.,ด้านความเคลื่อนไหวพรรคการเมือง วันเดียวกัน นายนพดล ปัทมะ อดีต รมว.ต่างประเทศและแกนนำพรรคเพื่อไทย กล่าวว่า กรธ.คิดดีแล้วหรือที่จะยกเลิก ส.ว.เลือกตั้ง และจะให้อำนาจถอดถอนนักการเมืองไปอยู่ในมือองค์กรอิสระ ขอตั้งคำถามว่า 1.การที่รัฐธรรมนูญระบุให้ ส.ว.เป็นผู้แทนปวงชนชาวไทย ดังนั้น ควรให้ประชาชนเลือกตัวแทนเองดีกว่าให้คนอื่นตัดสินใจแทนประชาชนหรือไม่ 2.การสรรหาหรือวิธีอื่นจะมีความชอบธรรมเท่ากับการให้ประชาชนเลือกตั้งตามระบอบประชาธิปไตยได้อย่างไร 3.คนที่ทำคุณงามความดีและมีชื่อเสียงในท้องถิ่นแต่ไม่มีเส้นสายแต่อยากทำหน้าที่ ส.ว.จะมีโอกาสเสนอตัวให้ประชาชนเลือกได้อย่างไร 4.ถ้ากลัวว่าการเลือกตั้งจะทำให้ได้สภาผัวเมียหรือสภาพี่น้องก็เขียนข้อห้ามและคุณสมบัติไว้ได้ใช่หรือไม่ 5.การไปเปรียบเทียบวุฒิสภากับสภาสูงอังกฤษว่ามาจากการแต่งตั้งนั้น ควรต้องเข้าใจว่าความเป็นมาต่างกันและที่มาของสมาชิกสภาสูงอังกฤษก็หลากหลาย และที่สำคัญไม่มีหน้าที่แต่งตั้งองค์กรอิสระและไม่มีอำนาจถอดถอนใช่หรือไม่,นายนพดลกล่าวว่า 6.การยังคงให้ ส.ว.มีอำนาจแต่งตั้งองค์กรอิสระที่มีอำนาจมากมายตามรัฐธรรมนูญ ดังนั้น ส.ว.ควรยึดโยงกับประชาชนผ่านการเลือกตั้งที่สุจริตและเที่ยงธรรมมากกว่าจะผ่านวิธีอื่นหรือไม่ 7.การให้วุฒิสภาที่มีสมาชิกเกือบสองร้อยคนพิจารณากรณีคำร้องให้ถอดถอน น่าจะรอบคอบและหลากหลายกว่าการให้องค์กรอิสระที่มีคนจำนวน 9 คน และถ้าใช้เสียงข้างมากเพียง 5 คนเท่านั้นหรือไม่ 8.การให้ทั้งการชี้มูล และลงมติถอดถอนอยู่ในฝ่ายองค์กรอิสระทั้ง 2 ขั้นตอน จะทำให้ขาดการถ่วงดุลและการตรวจสอบซึ่งกันและกันหรือไม่ จึงขอตั้งคำถามเพื่อให้ กรธ.พิจารณาไตร่ตรองให้ดีก่อนที่จะวางโครงสร้างการเมืองที่เปลี่ยนแปลงไปมาก การกล้าเปลี่ยนแปลงและเดินไปข้างหน้าเป็นสิ่งที่ดี แต่ต้องประเมินว่าหลุมข้างหน้าเป็นเหมืองทองหรือปล่องภูเขาไฟ,นายคณิน บุญสุวรรณ อดีต ส.ส.ร. กล่าวว่า กรณีที่ กรธ.เสนอริบอำนาจถอดถอนผู้ดำรงตำแหน่งทางการเมืองของ ส.ว.นั้น เห็นว่าเป็นแผนบันไดสี่ขั้นไปสู่เป้าหมายการมีนายกฯคนนอกคือ 1.ใช้เป็นข้ออ้างที่จะให้ ส.ว.มาจากการแต่งตั้งทั้งหมดตามพิมพ์เขียว 2.ให้ ส.ว.มีอำนาจแต่งตั้ง ป.ป.ช. และตุลาการศาลรัฐธรรมนูญ 3.ให้ ป.ป.ช.และศาลรัฐธรรมนูญมีอำนาจถอดถอนนายกฯ รัฐมนตรี ประธานสภาผู้แทนราษฎร และ ส.ส. และ 4.ให้สภาผู้แทนราษฎรเลือกนายกฯ ที่มาจากคนนอกได้ ถ้าเป็นไปตามแผนบันได 4 ขั้นดังกล่าวนี้ ถึงแม้หลังเลือกตั้ง พรรคที่ได้เสียงข้างมากจะได้เป็นรัฐบาลมี ส.ส.เป็นนายกฯ แต่ก็จะอยู่ได้ไม่นาน เพราะต้องเจอทั้งดาบ กกต. ป.ป.ช. ศาลรัฐธรรมนูญ และวุฒิสภา ในทางกลับกันถ้าได้นายกฯคนนอก ดาบทั้งหมดจะแปรสภาพเป็นเกราะคุ้มกันอย่างดีให้กับรัฐบาล อย่างไรก็ตาม แผนบันได 4 ขั้นที่ว่านี้จะฝันสลายทันทีถ้ารัฐธรรมนูญกำหนดให้ ส.ว.มาจากการเลือกตั้งทั้งหมด และนายกฯ ต้องเป็น ส.ส. นี่เป็นตัวแปรสำคัญที่จะตัดสินว่าร่างรัฐธรรมนูญฉบับนายมีชัย ฤชุพันธุ์ จะผ่านประชามติของประชาชนหรือไม่,นายจาตุรนต์ ฉายแสง อดีตรองนายกรัฐมนตรีและแกนนำพรรคเพื่อไทย กล่าวถึงข้อเสนอ กรธ.ให้ศาลรัฐธรรมนูญมีอำนาจถอดถอนแทน ส.ว.ว่า เป็นข้ออ้างในการกำหนดให้ ส.ว.มาจากการแต่งตั้ง และกำหนดให้มีหน้าที่อีกมาก ทั้งการตรวจสอบรัฐบาล แต่งตั้งกรรมการองค์กรอิสระ กลายเป็น ส.ว.ที่มีอำนาจมหาศาลเบ็ดเสร็จอยู่ดี อย่างไรก็ตาม การย้ายอำนาจถอดถอนดังกล่าว ทำให้มีแนวโน้มว่าฝ่ายตุลาการจะมีอำนาจเหนือกว่าอำนาจอื่นๆ ขณะที่รัฐสภาที่มาจากการเลือกตั้งจะเหลืออำนาจน้อยลง ส่วนที่บอกว่าถ้า ป.ป.ช.ชี้มูลความผิดใครแล้วให้พ้นหน้าที่ทันทีนั้น จะขัดหลักยุติธรรม เพราะการชี้มูลของ ป.ป.ช.มันยังไม่ถึงที่สุด ต้องส่งต่อไปรัฐสภา ไปอัยการและศาลพิจารณาถอดถอน บางกรณีศาลยกฟ้อง หรือ ส.ว.ไม่ถอดถอนก็มี ถ้าทำเช่นนี้ ป.ป.ช.จะมีอำนาจล้มหรือเปลี่ยนรัฐบาลได้เลย ทั้งๆที่คนเป็นนายกรัฐมนตรี หรือรัฐมนตรี อาจไม่ได้กระทำผิดจริง,นายจาตุรนต์กล่าวว่า ส่วนข้อเสนอที่ให้ยกเลิก ส.ส.แบบบัญชีรายชื่อนั้น ความจริงระบบนี้เป็นการพัฒนาการเมืองไทย ทำให้ประชาชนสนใจที่จะเลือกพรรคการเมือง ขณะเดียวกันพรรคการเมืองต้องทำนโยบายให้ดีสอดคล้องความต้องการประชาชน เปิดทางให้ผู้มีความรู้ความสามารถ มีประสบการณ์ แต่ไม่ถนัดการเป็น ส.ส.แบบแบ่งเขต ข้อเสนอดังกล่าวทำให้การเมืองถอยหลัง,เมื่อมาถึงขั้นนี้ถือว่าเลยขั้นตอนที่จะขจัดพรรคใดพรรคหนึ่งไปแล้ว แต่จุดมุ่งหมายเลยไปถึง ที่ว่าทำให้ประเทศอยู่ภายใต้การกำกับควบคุมองค์กรที่ไม่มาจากการเลือกตั้ง โดยไม่คำนึงว่าจะใช้ระบบล้าหลัง 10 ข้อเสนอแนะ คสช.ชัดเจนว่ามีจุดมุ่งหมายการสร้างระบบการปกครองที่ประชาชนจะไม่มีสิทธิ์มีเสียงอะไร เป็นการรับรองอย่างเป็นทางการ โดยเขียนอยู่ในรัฐธรรมนูญว่าบ้านเมืองจะอยู่ภายใต้การปกครองของทหาร ตอนนี้เหลืออยู่เพียงแต่ว่าประชาชนต้องการให้บ้านเมืองเป็นอย่างไรต่อไป คิดอ่านอย่างไร นายจาตุรนต์กล่าว,นายสุรพงษ์ โตวิจักษณ์ชัยกุล อดีต รมว.ต่างประเทศและแกนนำพรรคเพื่อไทย กล่าวว่า ไม่เห็นด้วยกับ ส.ว.สรรหา เพราะที่ผ่านมามักจะออกมาเรียกร้องสิทธิเหมือนกับเป็น ส.ส. อยากจะอภิปรายไม่ไว้วางใจ อยากจะเรียกร้องสิทธิต่างๆนานา ทั้งที่ไม่มีพื้นที่ต้องไปดูแลชาวบ้านเหมือน ส.ส. อยากให้ กรธ.กล้าเขียนรัฐธรรมนูญ ให้เกิดการเปลี่ยนแปลงที่มาของ ส.ว.ให้ได้คนดีจริงๆ และผูกโยงกับประชาชนโดยตรง แผ่นดินไทยเราจะได้ดีขึ้น ต้องช่วยกันปฏิรูปที่มาของ ส.ว. ถ้า กรธ.เกรงว่าฐานการเลือก ส.ว. จะเป็นฐานการเลือกตั้งเดียวกับ ส.ส. ก็ใช้วิธีขยายเขตเลือกตั้ง ส.ว.ให้ใหญ่หรือกว้างขึ้น ใช้เป็นแบบ ส.ว.กลุ่มจังหวัดก็ได้ ไม่อยากเห็น สปท.บางคนหวังที่จะเปิดโอกาสให้ตนเองได้มีโอกาสไปนั่งในตำแหน่ง ส.ว.สรรหาได้อีก เสมือนเป็นการสืบทอดอำนาจของพวกตนเองต่อไปนั่นเอง,วันเดียวกัน นายทักษิณ ชินวัตร อดีตนายกรัฐมนตรี โพสต์ภาพถ่ายผ่านอินสตาแกรม Thaksinlive เป็นภาพถ่ายของนายทักษิณยืนอยู่ระหว่างหุ่นโชว์ 2 ตัวที่มีสีแดงและเหลือง ที่หน้าร้านแบรนด์เนมชื่อดัง พร้อมโพสต์ข้อความอวยพรวันเกิดคุณหญิงพจมาน ดามาพงศ์ อดีตภรรยาว่า วันนี้วันเกิดคุณหญิงอ้อ อยู่ไกลไปอวยพรด้วยตัวเองไม่ได้ เดินผ่านหุ่นสีแดงและเหลือง ตั้งอยู่ด้วยกันอย่างสงบไม่ตีกัน เลยเข้าไปถ่ายรูปด้วย เป็นสัญลักษณ์แห่งการปรองดอง มาอวยพรคุณหญิงแทนการมาด้วยตัวเอง เพราะคุณหญิงพูดตลอดเวลาว่าอยากเห็นบ้านเมืองมีความสามัคคีเหมือนเดิม ขอให้ฝันของคุณหญิงเป็นจริง สาธุ,ขณะที่ โอ๊ค นายพานทองแท้ ชินวัตร บุตรชาย พ.ต.ท.ทักษิณ โพสต์อินสตาแกรม oak_ptt อวยพรวันเกิดคุณหญิงพจมาน ผู้เป็นแม่ด้วยเช่นกัน เป็นภาพนายพานทองแท้สวมเสื้อสีแดง คุกเข่ามอบพวงมาลัยให้กับคุณหญิงพจมานที่สวมเสื้อสีเขียว พร้อมข้อความว่า Happy Birthday ครับแม่ วันเกิดปีนี้ โอ๊คขอให้แม่มีความสุขมากๆอย่างที่พ่อบอกครับ แม่ฝันอยากให้สงบสุขมานานแล้ว ความยุติธรรมเสมอภาคคือความสุขที่แท้จริง ขอให้ฝันของแม่เป็นจริงในเร็ววันนี้ครับ,นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวถึงข้อเสนอต่อการร่างรัฐธรรมนูญ 10 ข้อ ของคณะรักษาความสงบแห่งชาติ (คสช.) ที่ส่งให้ กรธ.พิจารณาว่า ข้อเสนอ คสช.ข้อ 6 ระบุเรื่อง การร่างรัฐธรรมนูญควรบัญญัติช่องทางเพื่อผ่าทางตันในอนาคตไว้ โดยเฉพาะการเกิดปัญหาสุญญากาศทั้งด้านนิติบัญญัติ บริหาร และตุลาการ เห็นว่าเรื่องนี้ ไม่น่าทำให้เกิดรูปแบบ คณะกรรมการยุทธศาสตร์การปฏิรูปและการปรองดองแห่งชาติ (คปป.) เพราะกรธ.น่าจะรู้ดีว่าเป็นปัญหาในร่างรัฐธรรมนูญฉบับที่แล้ว และเห็นด้วยกับ กรธ.ที่แสดงจุดยืนไม่เพิ่มองค์กรใหม่ลงไปในรัฐธรรมนูญ ส่วนที่พรรคประชาธิปัตย์เสนอให้มีศาลเลือกตั้งนั้น ไม่จำเป็นต้องตั้งศาลใหม่ขึ้นมา เพียงแต่ให้ไปอยู่ในแผนกของศาล ให้มีอำนาจในการพิจารณาคดีที่เกี่ยวข้องกับการเลือกตั้ง โดยให้มีอำนาจลงโทษทางอาญาได้,นายนิพิฏฐ์กล่าวด้วยว่า กรณีที่ กมธ.ขับเคลื่อนการปฏิรูปด้านการเมือง สปท. เสนอให้ กรธ.โละทิ้ง ส.ส.บัญชีรายชื่อออกไปนั้น ไม่เห็นด้วย เพราะการเมืองไทยเดินมาไกล ถึงจุดที่ประเทศมีคนมีความรู้ความสามารถ แต่อาจจะไม่สามารถลง ส.ส.เขตได้ เพราะว่าหาเสียงไม่เป็น ไม่ชำนาญพื้นที่ ดังนั้นควรจะจัดที่ยืนให้คนเหล่านี้อยู่ใน ส.ส.บัญชีรายชื่อ ไม่อย่างนั้นก็จะส่งผลให้บุคลากรทางการเมืองไม่หลากหลาย,นายสุริยะใส กตะศิลา รองคณบดีวิทยาลัยนวัตกรรมสังคม ม.รังสิต กล่าวถึงกรณีที่ กรธ.จะตัดอำนาจหน้าที่ถอดถอนผู้ดำรงตำแหน่งทางการเมืองของ ส.ว. ไปให้ศาลรัฐธรรมนูญและ ป.ป.ช.แทนว่า แสดงว่าต่อไป ส.ว.ก็จะทำหน้าที่แค่กลั่นกรองร่างกฎหมายเท่านั้น ถ้าเป็นเช่นนี้ก็ไม่มีความจำเป็นต้องมี ส.ว. เหลือแค่ ส.ส.สภาเดียวก็ได้ ปัญหาคือถ้าโอนอำนาจถอดถอนจาก ส.ว.ไปให้ศาลรัฐธรรมนูญและ ป.ป.ช.ทั้งหมด ใครและองค์กรใดจะทำหน้าที่ตรวจสอบถอดถอนผู้ดำรงตำแหน่งในองค์กรอิสระเหล่านั้น รวมทั้งการสรรหาที่มาของบุคคลที่จะมาดำรงตำแหน่งในองค์กรอิสระจะมาจากกระบวนการแบบไหนถึงจะเป็นที่ยอมรับ กรธ.ตั้งโจทย์กระโดดไปกระโดดมา ไม่ได้มองทั้งระบบก่อน ทำให้การออกแบบระบบการเมืองอาจมีความแปลกแปล่งลักลั่น,สำหรับความเคลื่อนไหวภารกิจในการร่วมประชุมสุดยอดอาเซียนครั้งที่ 27 ที่กรุงกัวลาลัมเปอร์ ประเทศมาเลเซีย ของ พล.อ.ประยุทธ์ จันทร์โอชา นายกรัฐมนตรีและหัวหน้า คสช.วันสุดท้าย เมื่อวันที่ 22 พ.ย. เวลา 09.00 น. ตามเวลาท้องถิ่นเร็วกว่าประเทศไทย 1 ชม. ที่คอนเฟอร์เรนซ์ ฮอลล์ 1 ชั้น 3 ศูนย์การประชุมเคแอลซีซี พล.อ.ประยุทธ์ เข้าร่วมการประชุมสุดยอดอาเซียน-นิวซีแลนด์ สมัยพิเศษ ครบรอบ 40 ปี ร่วมกับผู้นำอาเซียนและนายจอห์น คีย์ นายกรัฐมนตรีนิวซีแลนด์ โดยนายกฯได้ชื่นชมบทบาทที่สร้างสรรค์ของนิวซีแลนด์ในภูมิภาค การพัฒนาทรัพยากรมนุษย์ ผ่านการตั้งสถาบันลุ่มน้ำโขงขึ้นที่ประเทศไทยเมื่อ 20 ปีก่อน และเสนอการขับเคลื่อนหุ้นส่วนยุทธศาสตร์ด้านเกษตรกรรม การพัฒนาทรัพยากรมนุษย์ และพลังงานที่ยั่งยืน โดยภาคการเกษตรให้น้ำหนักที่เท่าเทียมกันในภาคการเกษตรและกสิกรรุ่นใหม่ ให้สามารถปรับตัวต่อการเปลี่ยนแปลงสภาพภูมิอากาศและภัยพิบัติ และสร้างเครือข่าวนักธุรกิจรุ่นใหม่ จากนั้น ที่ประชุมออกแถลงการณ์ร่วมผู้นำอาเซียน-นิวซีแลนด์ ความเป็นหุ้นส่วนยุทธศาสตร์ สู่ผลประโยชน์และความมั่งคั่งร่วมกัน,จากนั้น เวลา 10.15 น.ที่ห้องบอลรูม 1 ชั้น 3 ศูนย์ประชุมเคแอลซีซี พล.อ.ประยุทธ์ เข้าร่วมพิธีลงนามปฏิญญากรุงกัวลาลัมเปอร์ว่าด้วยการจัดตั้งประชาคมอาเซียน ค.ศ.2015 และปฏิญญากรุงกัวลาลัมเปอร์ว่าด้วยอาเซียน ค.ศ.2025 มุ่งหน้าไปด้วยกัน ซึ่งภายหลังผู้นำอาเซียนลงนามในเอกสาร ทั้ง 2 ฉบับ นายดะโต๊ะ ซรี นาจิบ ราซัค นายกรัฐมนตรีมาเลเซีย ได้ส่งมอบเอกสารลงนามแล้วให้แก่นายเล เลียง มิญ เลขาธิการอาเซียน ทั้งนี้ ปฏิญญากรุงกัวลาลัมเปอร์ว่าด้วยการจัดตั้งประชาคมอาเซียน ค.ศ. 2015 มีเป้าหมายเพื่อประกาศการจัดตั้งประชาคมอาเซียนอย่างเป็นทางการในวันที่ 31 ธ.ค.58 ที่เน้นย้ำความมุ่งมั่นสร้างประชาคมอาเซียนที่ยึดมั่นในกฎกติกา เพื่อผลประโยชน์ของประชาชนโดยรวม ขณะที่ปฏิญญากรุงกัวลาลัมเปอร์ว่าด้วยอาเซียน ค.ศ.2025 มุ่งหน้าไปด้วยกัน สาระสำคัญในอีก 10 ปีข้างหน้า ต้องมีการรวมตัวกันอย่างลึกซึ้งมากขึ้น ทั้งในด้านการเมือง เศรษฐกิจ สังคม วัฒนธรรมและความมั่นคง,ต่อมาเวลา 11.00 น. พล.อ.ประยุทธ์ พร้อมด้วยผู้นำอาเซียน เข้าร่วมพิธีแถลงการณ์ร่วมการเจรจาความตกลงหุ้นส่วนทางเศรษฐกิจ ระดับภูมิภาค 16 ประเทศ ได้แก่ ประเทศอาเซียน บวก 6 คือ ญี่ปุ่น จีน เกาหลีใต้ อินเดีย ออสเตรเลียและนิวซีแลนด์ ที่มีผลทำให้เอเชียและแปซิฟิก เป็นศูนย์กลางตลาดทางเศรษฐกิจขนาดใหญ่ที่มีมูลค่ามหาศาล มีความตกลงการค้าเสรีฉบับเดียว จากนั้น พล.อ.ประยุทธ์ เข้าประชุมสุดยอดเอเชียตะวันออก ครั้งที่ 10 ร่วมกับ 18 ประเทศ อาทิ สหรัฐอเมริกา จีน รัสเซีย อินเดีย และ ญี่ปุ่น รวมทั้งเลขาธิการสหประชาชาติ กำหนดทิศทางและบทบาทของการประชุมสุดยอดเอเชียตะวันออก (EAS) ที่มีอาเซียนเป็นศูนย์กลางและแลกเปลี่ยนข้อคิดเห็นในประเด็นระดับภูมิภาคและระหว่างประเทศที่เป็นข้อห่วงกังวลร่วมกัน,โดย พล.อ.ประยุทธ์เสนอต่อที่ประชุมมีความจำเป็นที่ต้องแบ่งปันข้อมูลเชิงลึกอย่างทันท่วงทีและสม่ำเสมอ เพื่อแก้ปัญหาที่ต้นเหตุ หลังเกิดเหตุก่อการร้ายในกรุงปารีส ต้องสร้างความอดทนอดกลั้น ความเข้าใจอันดีระหว่างกัน ต้องป้องกันการใช้ไอซีทีในทางที่ผิด เพื่อต่อต้านลัทธิสุดโต่งที่ใช้ความรุนแรงและยึดทางสายกลาง ส่วนปัญหาคาบสมุทรเกาหลี ต้องทำให้ปลอดจากอาวุธนิวเคลียร์ ถือเป็นปัจจัยสำคัญต่อสันติภาพที่ยั่งยืนในภูมิภาค ทุกฝ่ายต้องปฏิบัติตามมติคณะมนตรีความมั่นคงแห่งสหประชาชาติ กลับคืนสู่โต๊ะเจรจาหกฝ่ายโดยเร็ว ส่วนปัญหาทะเล จีนใต้ ต้องเจรจาด้วยสันติวิธี บนพื้นฐานของกฎหมายระหว่างประเทศ และสร้างความไว้เนื้อเชื่อใจ,ส่วนปัญหาการโยกย้ายถิ่นฐานแบบไม่ปกติในมหาสมุทรอินเดียเป็นปัญหาเร่งด่วน แก้โดยลำพังไม่ได้ ต้องอาศัยความร่วมมือและความรับผิดชอบร่วมกันจากประชาคมระหว่างประเทศ ที่นอกเหนือจากความช่วยเหลือด้านมนุษยธรรมแล้ว ต้องหยุดยั้งการค้ามนุษย์ หาหนทางแก้ไขปัญหาเศรษฐกิจและสังคมประเทศต้นทาง และเรื่องการเปลี่ยนแปลงสภาพภูมิอากาศ ที่ผู้นำโลกจะไปรวมตัวกันที่ปารีสในสัปดาห์หน้า เพื่อลดการปล่อยก๊าซเรือนกระจก ซึ่งจะต้องทุ่มเทมากขึ้นเพื่อให้การประชุมรัฐภาคี อนุสัญญาสหประชาชาติว่าด้วยการเปลี่ยนแปลงสภาพภูมิอากาศบรรลุเป้าหมาย โดยภูมิภาคยังคงต้องจัดการกับหมอกควันข้ามแดน,ขณะที่ในช่วงท้าย นายกฯได้กล่าวต่อที่ประชุมถึงแนวทางการทำงานของรัฐบาลว่าปัจจุบันอยู่ในช่วงของการปฏิรูปอย่างรอบด้านเพื่อเตรียมความพร้อมไปสู่การเลือกตั้งที่โปร่งใสตามเป้าหมายที่ได้วางไว้ เพื่อให้ได้รัฐบาลที่มีธรรมาภิบาล และเป็นประเทศที่มีประชาธิปไตยที่เข้มแข็งอย่างยั้งยืนเพื่อความผาสุกของคนไทย ประเทศไทยและเพื่อรักษาผลประโยชน์ของมิตรประเทศตามที่มีพันธกรณีต่อกันบนพื้นฐานของการมีผลประโยชน์ร่วมกันทั้งปัจจุบันและในอนาคต,จากนั้นเวลา 13.45 น. พล.อ.ประยุทธ์ พร้อมด้วยผู้นำชาติอาเซียน และนายชินโสะ อาเบะ นายกรัฐมนตรีญี่ปุ่น เข้าร่วมการประชุมสุดยอดอาเซียน-ญี่ปุ่น ครั้งที่ 18 โดยนายกฯหวังนักธุรกิจญี่ปุ่นจะขยายการค้าและเพิ่มการลงทุนในอาเซียน ผ่านข้อริเริ่มโครงการใหม่ๆ เพื่อเพิ่มการจ้างงาน ลดปัญหาอาชญากรรม และสร้างความกินดีอยู่ดีให้กับประชาชนในชนบท แลกเปลี่ยนประสบการณ์การดูแลผู้สูงอายุ แบ่งปันความรู้เรื่องพลังงานสะอาด และส่งเสริมให้ความร่วมมือการใช้ประโยชน์จากสำนักงานป้องกันและปราบปรามยาเสพติดอาเซียน และศูนย์แพทย์ทหารอาเซียน ต่อมาเวลา 15.00 น. พล.อ.ประยุทธ์ พร้อมผู้นำชาติอาเซียนและ น.ส.ปัก กึน-ฮเย ประธานาธิบดีสาธารณรัฐเกาหลี เข้าร่วมการประชุมสุดยอดอาเซียน-สาธารณรัฐเกาหลีครั้งที่ 17 โดยไทยสนับสนุนให้ใช้ประโยชน์จากความตกลงเขตการค้าเสรีอาเซียน-สาธารณรัฐเกาหลีให้เต็มศักยภาพ เพื่อบรรลุเป้าหมายการค้า 200,000 ล้านดอลลาร์สหรัฐฯ ภายในปี 63 และหวังเรียนรู้แนวปฏิบัติที่สาธารณรัฐเกาหลีมีความเชี่ยวชาญ จากนั้นนายกฯได้ร่วมพิธีปิดการประชุมสุดยอดอาเซียน ครั้งที่ 27 และร่วมพิธีส่งมอบตำแหน่งประธาน อาเซียนของมาเลเซียแก่สาธารณรัฐประชาธิปไตยประชาชนลาว โดยนายกฯและภริยา พร้อมคณะเดินทางออกจากท่าอากาศยานกัวลาลัมเปอร์ มาเลเซีย กลับถึงท่าอากาศยานทหาร 2 กองบิน 6 ในช่วงดึกของวันเดียวกัน,วันเดียวกัน นิด้าโพล สถาบันบัณฑิตพัฒนบริหารศาสตร์ เปิดเผยผลสำรวจความเห็นประชาชน เรื่อง ที่มาของนายกรัฐมนตรี ระหว่างวันที่ 16-18 พ.ย. จากประชาชนที่มีอายุ 18 ปีขึ้นไปทั่วประเทศ 1,251 หน่วยตัวอย่าง โดยร้อยละ 68.18 ระบุว่าการที่พรรคการเมืองเสนอชื่อคนเป็นนายกรัฐมนตรี ก่อนไปลงคะแนนเสียงเลือกตั้ง มีผลต่อการตัดสินใจลงคะแนนเสียง ขณะที่ร้อยละ 29.2 ระบุไม่มีผล ร้อยละ 2.56 ระบุไม่แน่ใจ ส่วนบุคคลที่พรรค การเมืองจะเสนอให้เป็นนายกรัฐมนตรีนั้น ร้อยละ 52.43 ระบุว่าเป็นผู้สมัคร ส.ส.หรือไม่ก็ได้ ร้อยละ 41.01 ต้องเป็นผู้สมัคร ส.ส.เขต หรือ ส.ส.บัญชีรายชื่อเท่านั้น เมื่อถามความเห็นกรณีพรรคการเมืองอาจเสนอรายชื่อนายกรัฐมนตรีคนเดียวกัน ร้อยละ 55.24 ระบุว่าควรอนุญาตให้ทำได้ ร้อยละ 35.81 ระบุว่า ไม่ควรอนุญาต,ขณะที่ สวนดุสิตโพล มหาวิทยาลัยราชภัฏสวนดุสิต สำรวจความคิดเห็นประชาชนทั่วประเทศ จำนวน 1,154 คน เกี่ยวกับ ข้อเสนอร่างรัฐธรรมนูญของ คสช.10 ข้อ พบว่า ร้อยละ 95.30 เห็นว่า ปัญหาการทุจริตคอร์รัปชันจะต้องได้รับการต่อต้านและขจัดไปจากชาติ ร้อยละ 88.95 ต้องมีบทบัญญัติที่สำคัญครบถ้วน ชัดเจน เข้าใจง่าย ร้อยละ 87.35 ควรจะต้องครอบคลุมในหลักการที่สำคัญของการเมือง การปกครอง ร้อยละ 82.89 ต้องสร้างพลเมืองให้เป็นใหญ่อย่างแท้จริง ร้อยละ 81.46 นายกรัฐมนตรีมีวาระ 4 ปี ดำรงตำแหน่งได้ไม่เกิน 2 วาระ ร้อยละ 80.77 ไม่ควรยาวเกินไป ร้อยละ 79.83 ต้องพิทักษ์รักษาไว้ซึ่งสถาบันพระมหากษัตริย์ เอกราช อธิปไตยและบูรณภพแห่งเขตอำนาจรัฐ การใช้กำลังทหารโดยสุจริต เพื่อความมั่นคงของรัฐ ไม่ต้องรับโทษ ร้อยละ 78.88 ควรบัญญัติช่องทางเผื่ออนาคต ในการผ่าทางตัน,สำหรับโครงการรับจำนำข้าวที่อยู่ระหว่างการสอบสวนหาผู้กระทำผิดและรับผิดชอบความเสียหายนั้น นายสมคิด เชื้อคง อดีต ส.ส.อุบลราชธานี พรรคเพื่อไทย กล่าวว่า กรณีนายชาญชัย อิสระ-เสนารักษ์ อดีต ส.ส.นครนายก พรรคประชาธิปัตย์ ออกมาโจมตีว่าหากโครงการนี้ดีจริงเหตุใดชาวนาจึงยังเป็นหนี้ว่า โครงการจำนำข้าวนั้นจัดทำขึ้นเพื่อยกระดับรายได้และลดความเหลื่อมล้ำในสังคม ไปถามชาวนาทุกคนพอใจนโยบายนี้ ความคิดของนายชาญชัยถือเป็นตรรกะวิบัติ แทนที่จะคิดว่าถ้าไม่มีรายได้เพิ่มชาวนายิ่งจะมีหนี้มากกว่านี้มากมายใช่หรือไม่ แล้วกลุ่มไหนที่ขัดขวางการจ่ายเงินให้ชาวนา แม้กระทั่งการขัดขวางการประมูลขายข้าวโดยการปิดกระทรวงพาณิชย์,นายวรวัจน์ เอื้ออภิญญกุล อดีต รมต.ประจำสำนักนายกรัฐมนตรี โพสต์เฟซบุ๊กว่า สำหรับข้อสงสัยในขั้นตอนว่าโรงสี เจ้าของโกดัง คลังสินค้า รัฐวิสาหกิจหรือเอกชนรายใดดำเนินการ ไม่เป็นไปตามเงื่อนไข สัญญา หรือมีการทุจริต ก็ควรที่รัฐบาลจะตรวจสอบจับกุมดำเนินคดีผู้กระทำผิดเป็นเรื่องๆไป ไม่ควรเหมารวมกันทั้งฝ่ายนโยบายและฝ่ายปฏิบัติ ดังเช่นเรื่องของอุทยานราชภักดิ์ ที่มีข้อมูลเรื่องของการทุจริตโผล่ออกมา รัฐบาลก็ออกมาปฏิเสธว่าไม่ใช่เรื่องของรัฐบาล ฉะนั้นก็คงเหมือนกันกับคดีรับจำนำข้าว การทุจริตถ้าเกิดที่จุดใดก็ควรจะแก้ที่จุดนั้น,ที่พรรคประชาธิปัตย์ นายวิลาศ จันทร์พิทักษ์ อดีต ส.ส.กรุงเทพมหานคร พรรคประชาธิปัตย์ เเถลงกรณีโครงการก่อสร้างอาคารเรียนนวมินทราธิราชและบรมราชินีนาถ สำหรับนักเรียนชาวไทยภูเขา และโรงเรียนที่ขาดแคลนทั่วประเทศ จำนวน 86 แห่งทั่วประเทศ ของรัฐสภาว่า ส่อไปในทางทุจริต ทั้งการประมูลและการก่อสร้าง แทนที่จะให้สำนักงานคณะกรรมการการศึกษาขั้นพื้นฐาน (สพฐ.) เข้ามาประมูลก่อสร้าง แต่รัฐสภากลับดำเนินการเสียเอง โดยมีนักการเมืองบางรายเกี่ยวข้องกับการทุจริตด้วย จึงขอให้นายพรเพชร วิชิตชลชัย ประธานสภานิติบัญญัติแห่งชาติ ตรวจสอบเรื่องนี้ด้วย นอกจากนี้ขอให้เข้าตรวจสอบการวิ่งเต้นโยกย้ายข้าราชการของรัฐสภา ที่ขณะนี้ทราบว่ามีการวิ่งเต้นเป็นจำนวนมากแบบที่ไม่เคยปรากฏมาก่อน
เป็นประเด็นโต้แย้งทางการเมืองอยู่เป็นระยะ สำหรับการยกร่างรัฐธรรมนูญที่คณะกรรมการร่างรัฐธรรมนูญ (กรธ.) กำลังดำเนินการอยู่ เรื่องที่มาของ ส.ว. ซึ่งมีแนวโน้มว่าจะให้มาจากการสรรหาหรือเลือก ตั้งโดยอ้อม รวมทั้งอำนาจการถอดถอน
ข่าวหน้า1,ข่าวการเมือง,กรธ.,ยกร่างรัฐธรรมนูญ,ที่มา ส.ว.,ป.ป.ช.,แผนบันได4ขั้น,นายกฯคนนอก,คณิน บุญสุวรรณ,แผนบันได 4 ขั้น,ทักษิณ ชินวัตร,อวยพรวันเกิด,พจมาน ดามาพงศ์,หญิงอ้อ,ข่าว,ไทยรัฐออนไลน์,หนังสือพิมพ์ไทยรัฐ,ไทยรัฐ